Ŝebergan

Ŝebergan (perse kaj paŝtoe شبرغان, ankaŭ latinliterigata Sheberghān, Shaburghān, Shebirghan aŭ Shibarghan) estas urbo en la nordo de Afganio. La urbo estas la administra centro de la provinco  Ĝuzĝan. Laŭ takso en la jaro 2006 Ŝebergan havis proksimume 66 200 loĝantojn (laŭ la lasta oficiala censo, antaŭ jam pli ol 30 jaroj, en 1979 temis nur pri 18 955). 

Ŝebergan troveblas proksimume 390 kilometrojn nordokcidente de la urbo Kabulo, proksime de la limo al Turkmenio. La urbo situas 250 metrojn super la marnivelo, borde de la rivero Safid. Plimulto de la loĝantoj estas uzbekoj kaj sekve denaske parolas la uzbekan, kaj temas pri la sola granda uzbeklingva urbo de Afganio, sed fakte la urbo aparte de tiu plimulto estas plurlingva: ankaŭ granda nombro da taĝikoj, hazaroj, paŝtooj kaj perslingvaj araboj loĝas en la urbo. Ŝebergan situas ĉe la historia silka vojo.

Kategorio:Urboj de Afganio